OzLabs/hebrew-wiki-articles huggingface dataset:
הלדור אסגרימסון

הלדור אסגרימסון (באיסלנדית: Halldór Ásgrímsson; 8 בספטמבר 1947 – 18 במאי 2015) היה ראש ממשלת איסלנד בשנים 2004–2006. בשנים 1994 - 2006 הוא כיהן גם כיו"ר המפלגה הפרוגרסיבית (מפלגת מרכז-ימין).

==קורות חייו==
אסגרימסון למד במכללת ביפרוסט של התנועה הקואופרטיבית האיסלנדית (30 ק"מ מצפון לעיירה בורגרנס) ובשנת 1970 הוסמך לתפקיד מנהל חשבונות בשירות הציבורי. מאוחר יותר הוא קיבל השכלה אוניברסיטאית בלימודי מסחר בנורווגיה ובדנמרק ובשנים 1973–1975 עבד כמרצה באוניברסיטת איסלנד.

בשנת 1974 אסגרימסון נבחר לאלת'ינגי (פרלמנט) מטעם המפלגה הפרוגרסיבית במחוז צפון-מזרח (אחד מששת מחוזות הבחירה במדינה). הוא כיהן כאחד הנציגים של מחוז זה עד 1978, בעוד שבשנים 1979–2003 היה אחד מנציגי מחוז רייקיאוויק צפון.

בשנים 1983–1991 היה אסגרימסון שר הדיג (בשלוש ממשלות של מנהיג מפלגתו דאז – סטינגרימור הרמנסון, וגם בממשלה שהונהגה בשנים 1987–1988 בשיתוף הפרוגרסיבים על ידי ת'ורסטיין פאלסון – יו"ר מפלגת העצמאות). בשנים 1985–1987, במשך חלק מתקופת כהונתה של ממשלת הרמאנסון הראשונה, הוא היה הנציג של ממשלה זו במועצת השרים הנורדית – גוף משלים למועצה הנורדית. בשנים 1988 - 1989 (בממשלת הרמאנסון השנייה) אסגרימסון כיהן גם כשר המשפטים והכנסייה. ב-1994 הוא נבחר למנהיג המפלגה הפרוגרסיבית.

בשנים 1995–2004 היה אסגרימסון שר החוץ בשלוש ממשלות (שנייה-רביעית) של דוד אודסון – מנהיג מפלגת העצמאות ששיתף את הפרוגרסיבים בקואליציה. בתקופת כהונתה של ממשלת אודסון השנייה (1995 - 1999) אסגרימסון היה במקביל בתפקיד, שהוא מילא קודם בשנים 1985 - 1987 – נציג ממשלת איסלנד במועצת השרים הנורדית. (במאי 1999, בשבועות האחרונים לכהונתה של ממשלה זו, אסגרימסון החליף את חברו למפלגה שעזב את הממשלה וכיהן גם כשר לאיכות הסביבה ושר החקלאות).

אחרי הבחירות שנערכו במאי 2003, אודסון הרכיב את ממשלתו הרביעית תוך סיכום עם אסגרימסון, לפיו מנהיג הפרוגרסיבים יישאר בתפקיד שר החוץ עד ספטמבר 2004, ואילו אחר כך הם יתחלפו בתפקידים. בתמורה לוויתור על תפקיד ראש הממשלה מצד אודסון, אסגרימסון הסכים להגדיל את ייצוגהּ של מפלגת העצמאות בממשלתו העתידית בשר נוסף.

אסגרימסון כיהן כראש ממשלת איסלנד בשנים 2004 - 2006. ב-5 ביוני 2006, בעקבות תוצאות מאכזבות בעבור המפלגה הפרוגרסיבית בבחירות לרשויות המקומיות, הוא הודיע על התפטרותו מתפקיד ראש הממשלה ועל כוונתו להתפטר באוגוסט של אותה שנה גם מתפקידו כמנהיג המפלגה. ב-15 ביוני 2006 אסגרימסון הוחלף בתפקיד ראש הממשלה על ידי מנהיג מפלגת העצמאות – גייר הארדה (שמשנת 2005 היה שר החוץ במקומו של דוד אוסדון, שפרש מהחיים הפוליטיים כדי לכהן כנגיד הבנק המרכזי של איסלנד).

באוגוסט 2006 אסגרימסון התפטר כמובטח מתפקיד מנהיג המפלגה הפרוגרסיבית. הוא נפרד מהמפלגה בוועידתה הארצית, במהלכה נשא נאום נרגש ובו גם הודעה על פרישתו מהחיים הפוליטיים. הוא הוחלף בתפקיד על ידי יון סירגודסון, שכיהן כשר המסחר ושר התעשייה בממשלתו הראשונה של גייר הארדה (שהחליפה את ממשלתו של אסגרימסון בעקבות התפטרותו מתפקיד ראש הממשלה).

ב-31 באוקטובר 2006 אסגרימסון נבחר לתפקיד מזכ"ל מועצת השרים הנורדית, בו כיהן מ-1 בינואר 2007 עד שנת 2013.

במאי 2015 נפטר בעקבות התקף לב. אסגרימסון היה נשואי לסיגוריונה סיגורדרדוטיר ואב לשלושה.

==קישורים חיצוניים==

* [http://www.althingi.is/altext/cv/is/?nfaerslunr=8 מידע אודותיו באתר האלת'ינגי (הפרלמנט האיסלנדי)] 

קטגוריה:בוגרי אוניברסיטת ברגן
קטגוריה:ראשי ממשלת איסלנד
קטגוריה:שרי החוץ של איסלנד
קטגוריה:איסלנדים שנולדו ב-1947
קטגוריה:נפטרים ב-2015
ושוכני

מפת חלוקת השלטון בין האימפריות בשנת 1400 לפנה"ס, סימון מקומה של ושוכני הוא משוער 
וַשׁוּכָּנִי הייתה עיר הבירה של הממלכה החורית העתיקה מיתני משנת 1500 לפנה"ס לערך ועד המאה ה-13 לפנה"ס. משמעות שמה היא אולי "מקור הטוב" או "מקור הבריאות". הפרשנות היא לפי דמיון הביטוי בסנסקריט.

המקום המדויק שבו שכנה העיר אינו ידוע. אחת ההצעות שהועלו הייתה לזהות את מקומה עם תל פחריה, ששוכן ליד תל חלף במחוז אל-חסכה בצפון סוריה. העיר שכנה על הגדה המזרחית של הפרת. החוקרים הגיעו למסקנה זאת בעקבות הטקסטים שהשאיר שופילוליומש הראשון, שבו ציין שהיה עליו לחצות את הנהר כדי להגיע לעיר, בעוד שכרכמיש שכנה ממערב לפרת. הערים שכנו כנראה לא רחוק אחת מהשנייה. העיר נבנתה כנראה כעיר חדשה שתשמש בירתה של מיתני, לאחר שהממלכה התארגנה מחדש. האלה של העיר הייתה אושה (Usha).

העיר נחרבה על ידי המלך החתי שופילוליומש הראשון (1323-1358 לפנה"ס) בשנים הראשונות למלכותו. שופילוליומש הראשון ניצל שעת כושר, כאשר במיתני התנהל מאבק על המלוכה. הוא כרת ברית עם אחד הנצים, אַרתַתַמַה, והכריז מלחמה על תוּשרַתַה . הסיבה הפורמלית ליציאה לקרב הייתה ההתערבות הצבאית של מיתני במרד שהתרחש באִשוּוַה , שהייתה תחת שלטון חתי. תושרתה התרברב על ניצחונו באשווה ושלח חלק מהשלל למלך המצרי אמנחותפ השלישי, בן בריתו. שופילוליומש הראשון ירד על ושוכני מהאזור ההררי שמצפונה, והפתיע את המלך החורי שנמלט ממנה. נפילת ושוכני הביאה לקריסת כל המערכת האימפריאלית שניהלה את הממלכה. כיבוש העיר מופיע בטקסטים המספרים על מעשי שופילוליומש הראשון, על המלכת מלך חורי בשם שַתיוַזַה , בנו של תושרתה, על ממלכת חניגלבת שהוא הקים. 

העיר נכבשה שוב ונחרבה בשנת 1290 לפנה"ס לערך, על ידי המלך האשורי אדד-ניררי הראשון (1275-1307 לפנה"ס).

==קישורים חיצוניים==
* 

==הערות שוליים==

קטגוריה:ערים חוריות
קטגוריה:ערים עתיקות שנהרסו
רדוסלאב לאטאל

רדוסלאב לאטאל (בצ'כית: Radoslav Látal, נולד ב-6 בינואר 1970 בפרוסטיוב שבצ'כוסלובקיה) הוא כדורגלן עבר צ'כי ששיחק בעמדת הקשר בעיקר בסיגמה אולומוץ, בשאלקה 04, ובנבחרת צ'כיה, עמה הגיע למקום השני ביורו 1996. לאטאל הוא המאמן של פיאסט גליביצה מליגת העל הפולנית.

==קריירת מועדונים==
לאטאל גדל במועדון הצ'כוסלובקי סיגמה אולומוץ, שם שיחק עשר שנים כנער, ועלה לבוגרים בשנת 1987. לאטאל שיחק בקבוצה הבוגרת של סיגמה אולומוץ עד לשנת 1994, למעט הפסקה של שנה אחת בדוקלה פראג בעונת 1989/90, אז זכה עם הקבוצה בגביע הצ'כוסלובקי, לאחר ניצחון בבעיטות הכרעה על אינטר ברטיסלאבה. 

בקיץ 1994 עבר לאטאל לשאלקה 04, והחל בקריירה ענפה בבונדסליגה. לאטאל שיחק בשאלקה במשך שבע עונות רצופות, בכולן היה שחקן הרכב ראשון. לאטאל שיתף פעולה בקישור של שאלקה באותם ימים עם חברו לנבחרת צ'כיה יירי נמץ, ועם אינגו אנדרברוגה, מיכאל בוסקנס ואנדראס מילר הגרמנים, ובשנים מאוחרות יותר עם אולף תון ויורג בומה. בעונת 1996/97 זכה לאטאל עם הקבוצה בגביע אופ"א, לאחר ניצחון במפגש כפול מול אינטר מילאנו, בו לטאטל נטל חלק מרכזי. בעונת 2000/01 זכה לאטאל עם הקבוצה בגביע הגרמני לאחר ניצחון 2-0 בגמר על אוניון ברלין. לאטאל נכנס בגמר זה כמחליף במקומו של ג'רלד אסמואה בדקה ה-80. בתום עונה זו, עזב לאטאל את שאלקה, לאחר שצבר 187 הופעות ליגה, בהן הבקיע 14 שערים.

בקיץ 2001 חזר לאטאל לקבוצת נעוריו, סיגמה אולומוץ מליגת העל הצ'כית, אך כעבור עונה אחת עבר לבאניק אוסטרבה, גם היא מהליגה הצ'כית. בבאניק אוסטרבה לאטאל שיחק שלוש עונות, בהן זכה באליפות צ'כיה בעונת 2003/04 ובהגביע הצ'כי בעונת הפרישה שלו, 2004/05.

==קריירה בינלאומית==
לאטאל החל לשחק בנבחרת צ'כוסלובקיה בשנת 1991. עם פירוק צ'כוסלובקיה עבר לאטאל לשחק בנבחרת צ'כיה, והגיע עמה למקום השני המפתיע ביורו 1996, בו הפסידה צ'כיה במשחק הגמר לנבחרת גרמניה בשער זהב של אוליבר בירהוף בהארכה. לאטאל הצטיין באליפות זו, ואף נכלל בנבחרת הטורניר בסיומו. לאחר מכן, לאטאל השתתף גם ביורו 2000, בו נכשלה הנבחרת הצ'כית ולא עברה את שלב הבתים. במשחק של צ'כיה מול נבחרת הולנד ביורו 2000, הורחק לאטאל בכרטיס אדום על ידי השופט פיירלואיג'י קולינה על אף שכבר הוחלף וישב מחוץ לדשא במשך 20 דקות, עקב מחאתו על כך שהוענקה בעיטת עונשין להולנד בדקה ה-89, אותה תרגם פרנק דה בור לניצחון הולנדי בתוצאה 1-0. הופעתו האחרונה של לאטאל במדים הלאומיים נערכה בשנת 2001.

==קריירת אימון==
לאחר פרישתו, לאטאל אימן מספר קבוצות בצ'כיה ובסלובקיה, וזכה עם קושיצה בהגביע הסלובקי בעונת 2013/14. החל משנת 2015, לאטאל הוא מאמן קבוצת פיאסט גליביצה מליגת העל הפולנית.

==תארים==
===כשחקן===
עם דוקלה פראג:
* הגביע הצ'כוסלובקי: 1989/90

עם שאלקה 04:
* גביע אופ"א: 1996/97
* הגביע הגרמני: 2000/01

עם באניק אוסטרבה:
* אליפות ליגת העל הצ'כית בכדורגל: 2003/04
* הגביע הצ'כי: 2004/05 

תארים אישיים:
* נבחרת הטורניר של יורו 1996
* נבחרת העונה של ליגת העל הצ'כית בכדורגל: 2003/04

===כמאמן===
עם קושיצה:
* הגביע הסלובקי: 2013/14

==קישורים חיצוניים==

קטגוריה:כדורגלנים צ'כוסלובקים
קטגוריה:כדורגלנים צ'כים
קטגוריה:קשרי כדורגל צ'כוסלובקים
קטגוריה:קשרי כדורגל צ'כים
קטגוריה:פרוסטיוב: כדורגלנים
קטגוריה:כדורגלני שאלקה 04
קטגוריה:כדורגלני נבחרת צ'כיה
קטגוריה:כדורגלני יורו 1996
קטגוריה:כדורגלני יורו 2000
קטגוריה:ילידי 1970
אליהו בנקרת הצור

אליהו בנקרת הצור הוא סיפור מקראי בו חווה אליהו התגלות אלוהית במערה שבהר חורב. לאחר שנרדם, שאל אותו ה': ואליהו פרט לו את חטאי ישראל: . ה' ענה לאליהו ברמז: . לאחר מכן, ה' חזר ושאל: , ואליהו חזר שנית, ללא כל שינוי, על חטאי ישראל. משום כך, אליהו נתבקש למנות שליחים שיענישו את עם ישראל: .

הסיפור נכלל בהפטרה לפרשת פינחס (כשהשבת שבה קוראים אותה חלה לפני י"ז בתמוז): מלכים א יח, מו - יט, כא.

==מדרשי חז"ל==
"[[כסא של אליהו" בקבר דוד המלך]]חז"ל במדרש הסבירו מדוע קדמו להתגלות ה' הרוח הרעש והאש. הקב"ה רמז לאליהו שכשם שבמעמד הר סיני קדמו רוח הסערה הרעש והאש (שהם מלאכים המזיקים לעם ישראל) לפני שאמר ה' את דברו, אך כשה' דבר, היו איתו רק מלאכים הרוצים בטובת עם ישראל, כך גם ה' לא ידבר יותר עם אליהו אם ימשיך לרצות ברעת עם ישראל.

חז"ל במדרש הסבירו שה' המתין לאליהו שלוש שעות לאחר שיצא מהמערה ורק לאחר מכן שאל אותו שוב "מה לך פה אליהו". חז"ל במדרש למדו מהמילים "עזבו בריתך" ומהמילים "מלאך הברית" בספר מלאכי שבממלכת אפרים נאסרה ברית המילה, ובגלל הרצון של אליהו להשמדת ממלכת אפרים, הוא נענש להיות נוכח בכל ברית מילה בעם ישראל, ומכאן המנהג לערוך את ברית המילה על כסא אליהו. רבי יוחנן למד מהמילים "לך שוב לדרכך מדברה דמשק" שה' אמר לאליהו שיקטרג על תושבי דמשק במקום על עם ישראל.

==הערות שוליים==

קטגוריה:סיפורי ספר מלכים
חורב
קטגוריה:פרשת פינחס
רוזה ליכטנשטיין

רוזה ליכטנשטיין (בגרמנית: Rose Liechtenstein; 26 במרץ 1887 – 22 בדצמבר 1955) הייתה שחקנית תיאטרון יהודייה-גרמנייה-ישראלית, שנמנתה עם חמשת מייסדי "התיאטרון הקאמרי". בגרמניה, לפני עלייתה לארץ ישראל, שיחקה בתיאטרון ובסדרה של סרטים אילמים.
== קורות חייה ==
רוזה ליכטנשטיין נולדה בלנדסברג על הוורטה שבקיסרות הגרמנית (כיום בפולין), בתו של רב וחזן.
עקב התנגדות הוריה לרצונה ללמוד משחק, עזבה את הבית ולמדה משחק באקדמיה של התיאטרון הממלכתי בברלין.

פתחה בקריירת משחק ב-1909 בעיר מיינינגן, כאשר התקבלה לתיאטרון המלכותי של העיר.
בהמשך הופיעה גם בתיאטרונים בדיסלדורף, מנהיים, בפולקסבינה בברלין ואף בניו יורק.
במלחמת העולם הראשונה הופיעה בצרפת ובבלגיה בפני חיילי הצבא הגרמני. משנת 1916 החלה לשחק בסרטים אילמים
השתתפה בסרטיו של פריץ לאנג מטרופוליס ו-M.
רוזה ליכטנשטיין בתפקיד האם ב"חתונת הדמים" בקאמרי
בעקבות עליית הנאצים לשלטון בגרמניה, נאלצה ליכטנשטיין לשחק רק במסגרת ה"יידישער קולטורבונד". בעלה הגרמני-נוצרי, האדריכל ריכרד בורקהרדט, נפרד ממנה לאחר 20 שנות נישואין.
בפברואר 1936 השתתפה בהצגה האחרונה בגרמניה, "החולה המדומה".

בקיץ 1936 עלתה לארץ ישראל חסרת אמצעים וללא ידע בעברית.
בארץ ישראל הופיעה באותה שנה בהצגה "סערה בכוס מים" שהעלה "התיאטרון העברי", שבו פעלו עולי גרמניה.
כיוון שהתיאטרונים הדרמטיים "הבימה" ו"האהל" לא צירפו "יקים" לשורותיהם, נאלצה ליכטנשטיין להצטרף לתיאטרון הסאטירי "המטאטא" ושיחקה בו עד שנת 1945. ההצגה הראשונה ב"מטאטא" בה השתתפה הייתה "כולנו עמך".

בשנת 1944 הצטרפה ליוסף מילוא, רעייתו ימימה, אברהם בן-יוסף ובתיה לנצט והם העלו תוכנית בת ארבעה מערכונים בשם "מאז ועד היום". בעקבות הצלחת התוכנית החליטו החמישה להקים תיאטרון עברי מודרני - התיאטרון הקאמרי. בקאמרי שיחקה ליכטנשטיין 25 תפקידים שונים בין השאר בהצגות "משרתם של שני אדונים", "חתונת הדמים", "ביבר הזכוכית", "נערת הפקר", "הקמצן", "פיגמליון", "כולם היו בני", "אנטיגונה", "הצל", "המפקח", "הילולת רפאים" ועוד.

רוזה ליכטנשטיין לקתה בליבה במהלך ההצגה "הנפש הטובה מסצ'ואן" באוקטובר 1955, התעקשה לסיים את ההצגה ורק לאחריה אושפזה בבית החולים הדסה בתל אביב. שם נפטרה בדצמבר אותה שנה.<ref></ref>
ארונה הוצב בתיאטרון הקאמרי ברחוב נחמני, ממנו יצא מסע ההלוויה לקולנוע מוגרבי ולבית העם.
ליכטנשטיין נטמנה בבית העלמין קריית שאול. היא לא הותירה אחריה משפחה.

==קישורים חיצוניים==

* 
* תום לוי, [https://web.archive.org/web/20160224153326/http://www.digitaler.co.il/magazines/yakinton/yakinton272/index.html#16/z "היא הייתה גיבורה..."], MB יקינתון, 272 (סיון תשע"ה, מאי–יוני 2015), עמ' 16–17
* 
* [http://www.cyranos.ch/smliec-d.htm ביוגרפיה קצרה] 
* [http://lib.haifa.ac.il/collections/dita/ מאגר ארכיוני תיאטרון DITA] - ספריית יונס וסוראיה נזריאן, אוניברסיטת חיפה

== הערות שוליים ==

קטגוריה:שחקניות קולנוע וטלוויזיה יהודיות גרמניות
קטגוריה:שחקני קולנוע וטלוויזיה יהודים גרמנים
קטגוריה:שחקניות תיאטרון גרמניות
קטגוריה:שחקניות תיאטרון יהודיות
קטגוריה:פליטות רדיפות הנאצים
קטגוריה:שחקניות תיאטרון ישראליות
קטגוריה:שחקני תיאטרון ישראלים
קטגוריה:אישים הקבורים בבית הקברות קריית שאול
קטגוריה:ישראליות שנולדו ב-1887
קטגוריה:ישראלים שנולדו ב-1887
קטגוריה:ישראליות שנפטרו ב-1955
קטגוריה:ישראלים שנפטרו ב-1955
ספנז

סְפֶנְז (בערבית: سفنز; נקרא לעיתים בעברית גם סופגנין ובקרב יהדות ג'רבה מכונה אף סְפינגָ'ה ליחיד וספינג לרבים) הוא מאכל שמקורו בלוב. הספנז עשוי בצק שמרים ומטוגן בשמן עמוק. צורתו של הספנז שטוחה ומעוגלת. בגרסתו המתוקה, הנפוצה ביותר, נהוג לאכול אותו עם דבש, ריבה או סוכר. בגרסתו האחרת, מוסיפים ביצה באמצע הספנז, בוזקים מעט מלח ומכסים בעלה בצק קטן. האדם שמשלח ידו הכנת הספנז נקרא בערבית سنفاز (סַנְפאז).

את הספנז נהוג לאכול בכמה מועדים:
*בקרב הלובים:
# בכל החגים ובעיד אל-פיטר בפרט.
# מנהג הוא לחלקו בקרב שכנים, חברים וקרובי משפחה בעת קבלת פני תינוק חדש.
*בקרב יהודי לוב:
#בסוף ליל ערב ראש השנה, לפנות שחר, נוהגים להציב ליד בתי הכנסת דוכנים לטיגון ספנז, לשבירת רעבונם של המתפללים שהתפללו במשך כל הלילה.
#בחג החנוכה, בו נוהגים לאכול מאכלים מטוגנים בשמן.

==ראו גם==
*ספינג'
*סופגנייה
*פריקסה תוניסאי

==קישורים חיצוניים==
*[http://livluv.org.il/?CategoryID=239&ArticleID=1031 מתכון להכנת ספנז (בעברית)]

==הערות שוליים==

קטגוריה:המטבח הערבי
קטגוריה:המטבח הלובי
קטגוריה:יהדות לוב
קטגוריה:סופגניות
קטגוריה:מאכלי ראש השנה
גביע המדינה בכדורגל 1979/1980

גביע המדינה בכדורגל 1979/1980 הייתה התחרות ה-42 מאז היווסדה וה-27 לאחר קום מדינת ישראל. המשחקים החלו בספטמבר 1979 והסתיימו ב-4 ביוני 1980.

הפועל כפר סבא ניצחה במשחק הגמר ובכך זכתה בגביע השני שלה.

==התוצאות==
===השלבים המוקדמים===
בשלב המוקדם השתתפו קבוצות של ליגה ג'. בסיבוב השישי לתחרות הצטרפו קבוצות של ליגה לאומית.

===שלבי הגמר===
הקבוצה שאירחה את המשחק במגרשה הביתי צוינה כראשונה בכל זוג.

הערה:
* הקבוצה שיחקה בליגת משנה.

==משחק הגמר==

קטגוריה:עונות בגביע המדינה בכדורגל
קטגוריה:1979 בישראל: כדורגל
קטגוריה:תחרויות כדורגל ב-1979
קטגוריה:1980 בישראל: כדורגל
קטגוריה:תחרויות כדורגל ב-1980
מסיאל

מריה דה לוס אנחלס פליסה סָנְטָמָרִיָה אספינוסה, הידועה בשם הבמה מָסִיאֶל (בספרדית: María de los Ángeles Félisa Santamaría Espinosa – Massiel; נולדה ב-2 באוגוסט 1947, מדריד, המדינה הספרדית) היא זמרת, שחקנית וידוענית ספרדייה אשר ייצגה את ספרד באירוויזיון בשנת 1968 וזכתה במקום הראשון.

==ביוגרפיה==
מסיאל נולדה במדריד ובגיל 19 החלה את הקריירה המוזיקלית שלה. ב-1968 נבחר ז'ואן מנואל סראט לייצג את ספרד באירוויזיון עם השיר "La, la, la" . סראט עמד על כוונתו לשיר את השיר בקטלאנית, ורשות השידור הספרדית (TVE) החליטה להחליפו במסיאל. השיר זכה בתחרות בהפרש של נקודה אחת משירו של קליף ריצ'רד "Congratulations", אשר ייצג את בריטניה.

לאחר האירוויזיון המשיכה מסיאל בקריירה ענפה, ועד 1998 הקליטה כ-50 אלבומים וסינגלים. במקביל, הופיעה מסיאל בסדרות טלוויזיה.

מסיאל נישאה שלוש פעמים, והיא אם לבן.

==קישורים חיצוניים==

==הערות שוליים==

קטגוריה:נציגי ספרד באירוויזיון
קטגוריה:זוכי האירוויזיון
קטגוריה:משתתפי אירוויזיון 1968
קטגוריה:זמרות ספרדיות
קטגוריה:זוכי האירוויזיון: ספרד
קטגוריה:ילידות 1947
קטגוריה:ספרדים שנולדו ב-1947
שושלת אוזריאן-לשקביץ

שושלת אוזריאן-לשקביץ היא שושלת חסידית, שהראשון בה היה רבי משולם פייבוש הלר, מחבר הספר "יושר דברי אמת".

==תולדות השושלת==
*בנו השני של רבי משולם פייבוש היה רבי שמשון מאוזיראן (תקמ"ב -ת"ר). היה חתנו של רבי יוסף מזבריז' (-ט' בשבט תקס"ז) בנו של רבי אריה לייב מוואלטשיסק תלמידו של המגיד ממזריטש.
*רבי יוסף יוסקה מאולשקביץ (לשקביץ) חתנו של רבי מאיר מפרמישלאן. נפטר בכ' בטבת תרי"ח. חתניו היו רבי יצחק מייער האדמו"ר מאלעסק, רבי אהרן משה מקאליש ורבי יעקב יצחק מזברז'.
:בן נוסף של רבי שמשון היה רבי זאב וולף מאוזריאן. סירב לכהן באדמו"רות אך חסידים רבים נסעו אליו. היה נוסע לרבי דוד משה פרידמן מצ'ורטקוב כחסיד.
*בנו של רבי יוסף רבי אהרן לייב כיהן על מקומו מאולשקביץ. נפטר כ' באייר תרנ"ה. היה חתנו של רבי יצחק צבי מנחם מלטיטשוב.
*אחריו כיהן באולשקביץ בנו רבי יוסף יוסקה. כתב דברי תורה רבים. נפטר ז' בסיוון תרצ"ג.
*את מקומו מילא בנו רבי שמואל. נולד תרס"ב. חתנו של רבי חיים יוסף טייטלבוים. משנת תרצ"ג החל לכהן ביריטשוב. בשנת ת"ש היגר לארצות הברית.

בנים נוספים של רבי אהרן לייב היו:
*הרב שמשון גוטסמן אב"ד בלשביץ.
*רבי נפתלי משולם פייביש מסניאטין. חתנו של רבי ישראל רחל'ס מזינקוב. כיהן כאדמו"ר מאולשקביץ בסינאטין. בנו היה רבי אברהם השיל מסטניסלב. נולד בשנת תרמ"ח. נישא לנכדת רבי שלום מסטרי. נרצח בדרוהוביץ' בשנת תש"ג. חתנו של רבי נפתלי היה הרב נתן דוד הולנדר אב"ד אמסאנא, חותנו של רבי יצחק אייזיק מזוטשקא.
*רבי מאיר גוטסמן אדמו"ר ביאס. נפטר ו' באלול תרע"ב. חתן רבי משולם פייבוש מאוז'ריאן נכדם של רבי יעקב יוסף מפולנאה ורבי ברוך ממז'יבוז'.
**בנו רבי אברהם יוסף יוסקה. נולד בשנת תרל"ז. חתן רבי פנחס מאוקנה. בשנת תרס"ב החל לכהן ברבנות בבריאלי ובשנת תרע"ו עבר לבוקרשט שם כיהן כאדמו"ר מיאסי. בשנת תרפ"ב היגר לארצות הברית. חיבר ספר "אמונה שלימה". חתנו היה הרב אברהם בנימין ביינוש אוירבך "האדמו"ר מירושלים" נכדו של רבי מאיר אוירבך מרבני ירושלים.
*חתנו רבי משולם פייבוש הלפרין, אבי שושלת ברז'אן.

==לקריאה נוספת==
* יצחק אלפסי, החסידות, תל אביב, הוצאת מעריב, 1977, עמ' 85 - 86.

==קישורים חיצוניים==
*[http://www.ivelt.com/forum/viewtopic.php?f=31&t=18593 מידע על השושלת] בפורום היידי "אידישע וועלט פארומס".

==הערות שוליים==

קטגוריה:חצרות חסידיות
שושלת ברז'אן

שושלת ברז'אן היא שושלת חסידית מצאצאי רבי משולם שרגא פייבוש הלפרין, רבה של ברז'אן ומחבר הספר "שפת אמת".

==תולדות השושלת==
רבי משולם פייבוש (תק"ע - י"ט באלול תרל"ו) היה בנו של רבי נפתלי הירץ, תלמידו של החוזה מלובלין ורבה של ברעזאן. היה חתנו (בזיווג שני) של רבי אשר ישעיה רובין מרופשיץ. לאחר פטירת אביו בשנת תר"ה מונה לרב על מקומו. הוא הנהיג עדת חסידים, ובשל זאת בני העיר סילקוהו מהרבנות, למרות פועלם של רבי חיים מצאנז ורבי מאיר מפרמישלאן להשאירו. מאשתו הראשונה נולדו לו בן- הרב חנניה יוסף, ובת- ברכה אשת רבי יעקב יעקבקא הלפרין מסוקולבקה מחבר הספרים ברכת יעקב ויעקב לחק.

אחריו כיהן בנו רבי אברהם זרח אריה לייב (ר' לייבוש) הלפרין. מחבר ספר "אמת יהודה" ו"אמרי יהודה". חתן רבי יואל משאץ. חתנו היה רבי מרדכי בן רבי אליעזר השני מאוזיפולי.

בניו היו:
*רבי משולם פייביש אב"ד זאבליא. נולד בשנת תרל"ה. חתנו של רבי פנחס חודרוב מזאבליא וממלא מקומו. לאחר פטירת המהרש"ם מילא את מקומו ברבנות ברז'אן. נרצח בשואה.
*רבי אהרן מברז'אן. חתן דודו רבי מאיר משאץ. חתנו היה רבי משה רוקח מקוזלוב (מגזע בעלז).
*רבי יואל. נולד תרמ"ז. חתנו של רבי אליהו מזאלין. כיהן כרב ואדמו"ר בזאלין, ברז'אן וריישא. בשנת תר"צ היגר לארצות הברית.
*רבי יחיאל מיכל. חתן רבי שלמה מסאסוב.
**רבי צבי הירש. נולד בשנת תר"נ. היה תלמידו של סבו מסאסוב וכיהן כאדמו"ר מסאסוב בלבוב ובארצות הברית. נפטר בשנת תשל"א.
*רבי מתתיהו חיים מברז'אן-דובשיץ. חתן הרב שמעון אלתר תאומים-פרנקל רב בפדגרוזה (חתנו של רבי דוד מקשאנוב). נפטר בפודגורזה. 
**רבי אשר ישעיהו כיהן ברבנות בסקאלה ובדמבניק הסמוכה לקרקוב. היגר לארצות הברית וכיהן ברבנות בניו יורק.
**רבי יואל מיאסלו. חתן רבי אלימלך מיאסלו. שלושת ילדיו נרצחו בשואה. לאחר המלחמה כיהן כרב מחנה ברגן בלזן והאזור, ומל למעלה מ-1500 ילדים והשיא למעלה מ-1700 זוגות, וכן עסק יחד עם הרב שלמה דוד כהנא באיחוד משפחות והיתר עגונות. בשנת תש"ח היגר לארצות הרבית וכיהן ברבנות בבראנזוויל. 
**רבי דוד ממלא מקום אביו בדובשיץ. נולד בז' בסיוון תרנ"ז. היה חתנו של רבי שמואל אנגל התגורר לאחר נישואיו בשנת תר"צ ברדומישל, והוציא את ספרי חותנו. נפטר בג' בתמוז תש"ה במחנה עבודה דורנוב. בנו היה הרב אלחנן הלפרין מגולדרס גרין בלונדון.
**בנותיו היו שלאמצי אשת הרב משה יהודה קירשנבוים (בנו של הרב יוסף חיים ראב"ד טרנוב) ומרים אשת הרב נתן אהרן זלטנרייך (בנו של הרב אשר אנשיל יצחק אב"ד וואדאוויץ), שתיהן נרצחו בשואה עם כל משפחתן.

==החסידות כיום==
בשנים האחרונות (משנת תשע"ח) הוקמה חצר חסידית בירושלים בשם "ברז'אן" על ידי רבי נפתלי צבי הלפרין, נכדו של רבי אלחנן הלפרין מצאצאי אדמו"רי ברז'אן, וחתן רבי מנחם נחום טברסקי האדמו"ר מטשערנוביל.

==לקריאה נוספת==
* יצחק אלפסי, החסידות, מהדורה ב מעודכנת, תל אביב: ספרית מעריב, 1977, עמ' 85–86.

==הערות שוליים==

קטגוריה:חצרות חסידיות
דן בדרום

חברת דן בדרום תחבורה (2015) בע"מ, המוכרת בשמה המקוצר דן בדרום הוקמה בשנת 2015 על ידי חברת נהור, חברת בת של דן חברה לתחבורה ציבורית.

החברה הוקמה על מנת להתמודד במכרזי הפריפריה בדרום הארץ, מכיוון שמשרד התחבורה אוסר על חברת דן להתמודד, ולכן הקימה דן את חברת דן בדרום.

מנכ"ל החברה הראשון היה יורי ברונשטיין אשר עבר לחברת דן באר שבע ובמקומו טל כהן מונה למנכ"ל החברה עד היום.

==היסטוריה==
בחודש מאי 2015 זכתה חברת דן בדרום במכרז להפעלת אשכול צפון הנגב הכולל בין היתר קווים באשקלון, קריית גת, נתיבות, אופקים, שדרות, קריית מלאכי וקווים בינעירוניים בבאר שבע.

ב-12 בפברואר 2016, החלה דן בדרום את פעילותה באשכול צפון הנגב והחלה לפעול בכל האשכול, למעט אשקלון, ובתחילת יולי 2016 החלה החברה להפעיל את הקווים העירוניים באשקלון.
דן בדרום החליפה את המפעיל הקודם אגד תעבורה שפעל באשכול.

חברת דן בדרום צפויה להפעיל את הקווים באשכול צפון הנגב למשך של כ־12 שנים, עד יוני 2028.
[[הייגר בינעירוני של דן בדרום בתחנה מרכזית אשקלון]]
באוקטובר 2021 נפרץ אתר החברה באירוע סייבר איראני והושבת לחלוטין. האתר חזר לאוויר בנובמבר 2021, כאשר האתרים "דן בדרום" ו"דן באר שבע" מוזגו לאתר אחד. במהלך התקיפה היה חשש כי יודלפו פרטים ממאגר המידע של החברה כפי שדלף מחברת קווים באותו אירוע סייבר.

בינואר 2024 החליפה את אגד בהפעלת הקווים 441, 448, 450, 451 ו-459 בין ירושלים לאשדוד ולגדרה.

==צי החברה==
חברת דן בדרום מפעילה כ-320 אוטובוסים, אשר רובם בהרכבה סינית מתוצרת "גולדן דרגון" ו"יוטונג". עם זאת, ישנם כ-60 אוטובוסים מתוצרת "וולוו" עם מרכב ישראלי, וכן כ-30 מיניבוסים מתוצרת "מרצדס" המורכבים בחברת "מרכבים".
בתחילת 2018 נכנסו לשירות אוטובוסים מסוג "הייגר" המורכבים בסין כאשר חברת האם של דן בדרום, דן חברה לתחבורה ציבורית מייבאת כלים אלו באמצעות חברת בת בשם פנדן.

==קישורים חיצוניים==
* 
* [http://www.radiodarom.co.il/?p=5098 איציק דנינו על "דן בדרום": "חבורה של חובבנים"], באתר רדיו דרום
* [https://www.facebook.com/photo/?fbid=674867831347217&set=a.495088185991850&locale=he_IL הפעלה אשכול אשדוד ירושלים]

==הערות שוליים==

קטגוריה:חברות אוטובוסים ישראליות
קטגוריה:דן חברה לתחבורה ציבורית
קטגוריה:ישראל: חברות שהוקמו ב-2015
גאורגי ז'וקוב (כדורגלן)

גאורגי ז'וקוב (בקזחית: Георгий Жуков; נולד ב-19 בנובמבר 1994 בסמיי שבקזחסטן) הוא כדורגלן קזחי-בלגי המשחק בעמדת הקשר בקבוצת צ'אנזו מיית'י ליונס.

== קריירת מועדונים ==
=== בירסחוט ===
ז'וקוב החל לשחק כדורגל מקצועני בבירסחוט, ששיחקה בליגת העל הבלגית. ב-18 בנובמבר 2012 ערך את הופעת הבכורה שלו במועדון, כשנכנס כמחליף בדקה ה-76 בהפסד 1-0 ללוקרן במסגרת המחזור ה-16 בליגת העל הבלגית. בסך הכל ערך ז'וקוב 3 הופעות ליגה במועדון, ובחודש יוני 2013 התפרק המועדון.

=== סטנדרד לייז' ===
לאחר התפרקות בירסחוט חתם ז'וקוב בסטנדרד לייז', גם היא מליגת העל הבלגית, בהעברה חופשית.

=== ההשאלה לאסטנה ===
ב-10 בינואר 2014 הושאל ז'וקוב לאסטנה מליגת העל הקזחית לשנה. ב-28 במאי 2014 ערך ז'וקוב את הופעת הבכורה שלו במועדון, כשנכנס כמחליף בדקה ה-64 בניצחון 2-1 על טראז במסגרת המחזור ה-14 בליגה. ב-3 ביולי 2014 שיחק לראשונה במסגרת מוקדמות הליגה האירופית, כששיחק 90 דקות בניצחון 4-1 על פיוניק ירוואן. אסטנה לא העפילה לליגה האירופית. ז'וקוב ערך 12 הופעות ליגה בעונת 2014, וב-31 בדצמבר 2014 חזר לסטנדרד לייז'. ב-27 בינואר 2015 הושאל ז'וקוב לאסטנה לעונה נוספת. ב-19 באפריל 2015 הבקיע ז'וקוב את שער הבכורה שלו בקריירה, שער בדקה ה-11 בניצחון 4-3 על קאיראט אלמטי במסגרת המחזור השמיני בליגה. ב-14 ביולי 2015 שיחק ז'וקוב לראשונה במוקדמות ליגת האלופות, כששיחק 82 דקות בהפסד 1-0 למריבור. אסטנה העפילה לליגת האלופות 2015/2016, וב-15 בספטמבר 2015 שיחק ז'וקוב לראשונה בשלב הבתים של ליגת האלופות, כששיחק 90 דקות בהפסד 2-0 לבנפיקה ליסבון במסגרת המחזור הראשון. הוא שיחק בכל משחקי שלב הבתים, אותו אסטנה לא צלחה וסיימה במקום האחרון. ב-31 בדצמבר 2015 חזר ז'וקוב לסטנדרד לייז', לאחר 27 הופעות ליגה.

=== רודה ===
ב-17 בינואר 2016 הושאל ז'וקוב לרודה מליגת העל ההולנדית. ב-23 בינואר 2016 ערך את הופעת הבכורה שלו במועדון, כששיחק 81 דקות בניצחון 1-0 על אקסלסיור רוטרדם במסגרת המחזור ה-19 בליגה.

=== אוראל ===
ב-22 ביולי 2017 חתם באוראל מליגת העל הרוסית בה רשם רק ארבעה משחקי ליגה.

=== קאיראט אלמטי ===
ב-5 בדצמבר 2016 חתם בקאיראט אלמטי מליגת העל הקזחית.

== קריירה בינלאומית ==
ז'וקוב שיחק בנבחרת בלגיה עד גיל 19, ולאחר מכן בנבחרת קזחסטן עד גיל 21. ב-31 במרץ 2015 ערך ז'וקוב את הופעת הבכורה שלו בנבחרת הבוגרת של קזחסטן, כשנכנס כמחליף בדקה ה-86 בתיקו 0-0 במשחק ידידות נגד נבחרת רוסיה.

== תארים ==
;אסטנה
* אליפות קזחסטן (2): 2014, 2015
* הסופר קאפ הקזחי (1): 2015

== קישורים חיצוניים ==

קטגוריה:כדורגלנים בלגים
קטגוריה:כדורגלנים קזחים
קטגוריה:קשרי כדורגל בלגים
קטגוריה:קשרי כדורגל קזחים
קטגוריה:כדורגלני בירסחוט
קטגוריה:כדורגלני סטנדרד לייז'
קטגוריה:כדורגלני אסטנה
קטגוריה:כדורגלני רודה
קטגוריה:כדורגלני אורל
קטגוריה:כדורגלני קאיראט אלמטי
קטגוריה:כדורגלני ויסלה קרקוב
קטגוריה:בלגים שנולדו ב-1994
קטגוריה:קזחים שנולדו ב-1994
סם בראונבק

סם בראונבק (באנגלית: Sam Brownback; נולד ב-12 בספטמבר 1956) הוא פוליטיקאי ודיפלומט אמריקאי חבר המפלגה הרפובליקנית. כיהן כשגריר העליון של ארצות הברית לענייני חופש דת בינלאומי . קודם לכן כיהן כמושל קנזס וכסנאטור וחבר בית הנבחרים של ארצות הברית.

==ביוגרפיה==
בראונבק נולד בקנזס בנם של ננסי ורוברט. הוא גדל בחווה חקלאית ועסק בנעוריו בגידול חזירים. בתקופת לימודיו בתיכון נבחר לנשיא תנועת החקלאים הצעירים של קנזס ובשנים 1976 עד 1977 כיהן כסגן נשיא התנועה באמריקה כולה. ב-1978 סיים תואר ראשון בכלכלה חקלאית באוניברסיטת המדינה של קנזס. ב-1982 סיים תואר JD במשפטים מאוניברסיטת קנזס. לאחר הלימודים עבר בחברת עורכי דין במנהטן שבקנזס ולימד דיני חקלאות באוניברסיטת המדינה של קנזס. ב-1986 מונה למזכיר החקלאות של קנזס, הצעיר ביותר לכהן בתפקיד זה בתולדות המדינה. ב-1990 עבר לוושינגטון שם שימש עמית בתוכנית לקידום מנהלים-חקלאים במשרד הסחר של משרד הרשות המבצעת.

ב-1994 נבחר לנציג המחוז ה-2 של קנזס בבית הנבחרים של ארצות הברית הוא כיהן בתפקיד מינואר 1995 עד נובמבר 1996. לאחר שבוב דול התפטר מתפקידו כחבר הסנאט של קנזס בעקבות התמודדותו בבחירות לנשיאות ארצות הברית, נבחר בראונבק למועמד המפלגה הרפובליקנית וניצח בבחירות הכלליות את ג'יל דוקינג ברוב של 53.9%. הוא נבחר לכהונות נוספת ב-1998 וב-2004 ברוב של 69.2%. בינואר 2007 הכריז על כוונתו להתמודד בבחירות לנשיאות ארצות הברית 2008, הוא פרש מהמירוץ באוקטובר 2007 עוד בטרם החלו ההצבעות בבחירות המוקדמות של המפלגה הרפובליקנית והודיע על תמיכתו במועמדותו של ג'ון מקיין. ב-2010 נבחר למושל קנזס ברוב של 63.3% והושבע לתפקיד בינואר 2011. ב-2014 נבחר לתקופת כהונה שנייה ברוב של 49.8%. ב-2018 מונה על ידי הנשיא דונלד טראמפ להיות שגריר העליון של ארצות הברית לענייני חופש דת בינלאומי. לשם כך הוא התפטר מתפקידו כמושל והוחלף על ידי סגנו ג'ף קולייר.

== חיים אישיים ==
בראונבק נשוי למרי אותה הכיר בתקופת לימודיהם באוניברסיטת קנזס, הם הורים לחמישה ילדים, שניים מהם מאומצים.

==קישורים חיצוניים==

* [https://web.archive.org/web/20160217012822/https://governor.ks.gov/about-the-office/governor-sam-brownback סם בראונבק] באתר מושל קנזס
* [http://abcnews.go.com/WN/WhoIs/story?id=3741335&page=1 Get to Know Sen. Sam Brownback], אתר ABC
* 
* 

==הערות שוליים==

קטגוריה:מושלי קנזס
קטגוריה:חברי הסנאט של ארצות הברית מקנזס
קטגוריה:חברי בית הנבחרים של ארצות הברית מקנזס
קטגוריה:חברי המפלגה הרפובליקנית (ארצות הברית)
קטגוריה:מושלי מדינות ארצות הברית מהמפלגה הרפובליקנית
קטגוריה:עורכי דין אמריקאים במאה ה-20
קטגוריה:בוגרי בית הספר למשפטים באוניברסיטת קנזס
קטגוריה:בוגרי אוניברסיטת המדינה של קנזס
קטגוריה:אמריקאים שנולדו ב-1956
וגינוזיס חיידקי

תרשים סכימטי של הנרתיק
ניירות המשמשים כאינדיקטורים במיכל ועליו מפתח צבעים לפיענוח התוצאה
וגינוזיס חיידקי הוא זיהום חיידקי בו מופר האיזון הטבעי של חיידקי הפלורה בנרתיק. לעיתים קרובות, מצב זה מלווה בהפרשה נוזלית לבנה או אפורה, שינוי צבע הנרתיק, כאב, גרד או תחושת צריבה מקומית, או ריח רע מהנרתיק בעקבות זאת. כמו כן, קיימת אפשרות להתפתחות המחלה ללא כל תסמינים. הימצאות המחלה מעלה את הסיכון לפתח מחלות מין נוספות ולידה מוקדמת.

מחלה זו מתרחשת כאשר מופר האיזון הטבעי של חיידקי הפלורה בנרתיק, מבחינת היחס בין מיני החיידקים השונים ומבחינת מספרם הכללי. ישנן פעילויות או הרגלים המגדילים את הסיכון לחלות במחלה, כמו קיום יחסי מין עם בני זוג רבים או שטיפה נרתיקית. לא הוכח כל קשר להתפתחות המחלה או העלאת הסיכון לפתחה כתוצאה מישיבה על אסלות או שחייה בבריכת שחייה. עם זאת, על אף העובדה כי קיום יחסי מין הוא מהגורמים השכיחים להתפתחות המחלה, אין זה גורם הכרחי. קבוצת הסיכון לתחלואה במחלה כוללת כל אישה ואף כאלו שמעולם לא קיימו יחסי מין.

== אפידמיולוגיה ==
וגינוזיס חיידקי הוא הזיהום השכיח ביותר בנרתיק עבור נשים בגיל הפוריות. שכיחות המחלה נעה בין 5% ל-70%. 30% מבין הנשים בטווח גילאים 14–49 בארצות הברית סובלות מווגינוזיס חיידקי, כאשר היארעות המחלה משתנה בין קבוצה אתנית אחת לשנייה.

==אבחון ==
האבחון נעשה בדרך השלילה בכך ששוללים כל אפשרות אחרת לגרימת התסמינים למחלה. הבדיקות יכולות להיות קליניות או מעבדתיות:
* בדיקת קולפוסקופיה
* בדיקת רמת החומציות בנרתיק
* שטיפת הפרשות ובחינתן מתחת למיקרוסקופ

== טיפול מקובל ==
לעיתים חולפת המחלה ללא כל התערבות קלינית או טיפולית. למרות זאת כל הנשים הסובלות מווגינוזיס חיידקי מקבלות טיפול כנגד התופעות והסיבוכים הקשורים למחלה. סכנת העברת המחלה קיימת גם בין בנות זוג. לכן, לעיתים מומלץ להן לקבל טיפול יחד היות שהמחלה יכולה לעבור בין בנות זוג במהלך יחסי מין.

הטיפול חשוב במיוחד אצל נשים בהריון. כל אישה שיולדת פג או לידה טבעית מוקדמת מתבקשת לעבור בדיקה לגלוי וגינוזיס חיידקי, גם אם לא הראתה כל תסמין ועליה לקבל טיפול כאילו שלקתה בווגינוזיס חיידקי. יש גישה התומכת בטיפול מונע כנגד וגינוזיס חיידקי לקראת הפלה או ניתוחים כגון כריתת רחם, גם ללא תסמינים במטרה להפחית סיכון לזיהום. כטיפול מונע למחלה נהוג להשתמש בתרופות כגון קלינדימצין ומטרינידזול, בצריכה פומית או נרתיקית, אולם הצלחת הטיפול אינה מובטחת.

==נשים בהריון==
וגינוזיס חיידקי מעלה את הסיכון להתיבשות בשל יתר ההפרשות. דבר זה מביא לעובדה כי אצל נשים עם וגינוזיס חיידקי שכיחות גבוהה יותר ללידת תינוקות עם משקל נמוך או פגים. החיידקים שגורמים לווגינוזיס חיידקי גורמים לפעמים לדלקת אגנית הידועה כגורם משמעותי לעקרות.

==קישורים חיצוניים==

== הערות שוליים ==

קטגוריה:מחלות דלקתיות של איברי האגן בנשים
קטגוריה:מחלות זיהומיות וטפיליות
קטגוריה:נרתיק
פט מקרורי

פטריק (פט) לויד מקרורי (באנגלית: Patrick Lloyd "Pat" McCrory; נולד ב-17 באוקטובר 1956) הוא פוליטיקאי אמריקאי שכיהן כמושל קרוליינה הצפונית משנת 2013 ועד ינואר 2017. קודם לכן כיהן כראש העיר שארלוט במשך 14 שנים.

==ביוגרפיה==
מקרורי גדל במחוז גילפורד שבקרוליינה הצפונית. הוא סיים תואר ראשון בחינוך ובמדע המדינה בקטוובה קולג' ולאחר לימודיו עבר לשארלוט, שם עבד בחברת תשתיות החשמל דיוק אנרג'י במשך 28 שנים. 

ב-1989 נבחר למועצת העיר שארלוט וכיהן כחבר מועצה במשך שלוש קדנציות. ב-1995 נבחר לראש העיר שארלוט, וכיהן בתפקיד עד דצמבר 2009. ב-2008 התמודד ללא הצלחה בבחירות למשרת מושל המדינה, לאחר שהפסיד ליריבתו בוורלי פרדו מהמפלגה הדמוקרטית ברוב של 50.2% מול 46.9%. לאחר תקופת כהונתו כראש העיר עבד במשרד עורכי דין Moore & Van Allen ושותף בחברת הייעוץ מקרורי ושות' שייסד אחיו פיל. 

ב-2012 נבחר למושל קרוליינה הצפונית ברוב של 54.6%, והושבע לתפקיד בינואר 2013. הוא התמודד לכהונה שנייה בנובמבר 2016 אך הפסיד לרוי קופר. ב-2022 התמודד בבחירות מקדימות של המפלגה הרפובליקנית לקראת הבחירות לסנאט, אך הפסיד לטד באד.

מקרורי נשוי לאן.

==קישורים חיצוניים==

* 

* [http://governor.nc.gov/about-governor-mccrory פט מקרורי], באתר מושל קרוליינה הצפונית

קטגוריה:מושלי קרוליינה הצפונית
קטגוריה:חברי המפלגה הרפובליקנית (ארצות הברית)
קטגוריה:ראשי עיריות בארצות הברית
קטגוריה:מושלי מדינות ארצות הברית מהמפלגה הרפובליקנית
קטגוריה:אמריקאים שנולדו ב-1956
מדרשת באר

מדרשת באר היא מדרשה תורנית-קהילתית לנשים, המשלבת לימוד בית-מדרשי עם חיים ועבודה בקהילה, במסלול הכולל שירות צבאי מלא. המדרשה פועלת בשתי שלוחות, בירוחם ובאשדוד.

==רקע==
המדרשה הוקמה בירוחם בשנת תשס"ג על ידי תמר (תמי) ביטון, כמענה לקבוצת בנות לקראת שירותן הצבאי שהתלבטו בין שנת לימוד תורה במדרשה לבין שנת שירות בקהילה, והחליטו להקים מסגרת שתשלב בין השתיים. בשנותיה הראשונות פעלה המדרשה כחלק מעמותת עתיד במידבר בירוחם, ובשנת תשע"א הצטרפה לרשת החינוך אמי"ת ופעלה במסגרתה עד שנת תשע"ט.

בשנת תשע"ז הוקמה מדרשה נוספת ברובע ב' בעיר אשדוד, ולצידה קמה קהילת "ימה" – קהילה ציונית דתית צעירה.

==תוכנית הלימודים==
=== בית המדרש ===
הלימוד במדרשה נועד לתת כלים להמשך חיים של אשה דתית בוחרת, שהיא לומדת תורה עצמאית המשלבת בחייה תלמוד עם מעשה. הלימוד מקיף את תחומי הדעת השונים של ארון הספרים היהודי, ובהם לימודי גמרא בעיון ובבקיאות, מחשבת ישראל, תנ"ך, הלכה ואגדה. במדרשה מושם דגש על למידה מחוברת לחיים, על עיסוק עיוני בסוגיות חברתיות, ועל למידה תוצרתית, בה הלומדות גם כותבות ומלמדות בעצמן.

=== חיים קהילתיים ===
תלמידות המדרשה חיות בדירות בתוך הקהילה ומשתלבות במשך כעשר שעות שבועיות בעשייה חברתית ביישוב בתחומי חינוך, רווחה ויזמות קהילתית (לדוגמה – תגבורים לימודיים, חינוך מיוחד, קליטת עלייה, נוער בסיכון, גינות קהילתיות, תוכניות בת מצווה, אולפן עולים ותוכניות לגיל הזהב.

=== שירות צבאי ===
המסלול המרכזי במדרשות באר הוא של שלוש שנים: שנת לימוד ראשונה בבית-המדרש הכוללת עשייה קהילתית לפני השירות; שירות צבאי מלא כגרעין נח"ל – בעיקר בתפקידי חינוך, מודיעין, חיל האוויר, ת"ש ותצפית -במהלכו המדרשה מלווה את החיילות במפגשים בבסיסים, סמינרים ושבתות במדרשה; ולבסוף, פרק מסכם של מספר חודשים במדרשה.

=== תוכניות נוספות ===
לצד המסלול המרכזי, מתקיימות במדרשות באר תוכניות שונות, בהן תוכנית אפיק הפתוחה לציבור הרחב וכוללת לימודי גמרא, תנ"ך ומחשבה, תוך דגש על מועדי השנה, ותוכנית אלול המשלבת בנות הנשארות לשנה שנייה טרם גיוסן, חיילות בפרק השל"ת האחרון ומצטרפות נוספות.

== קישורים חיצוניים ==
* 
* תמר (תמי) ביטון, [http://www.kdati.org.il/cgi-webaxy/sal/sal.pl?lang=he&ID=812319_kdati&act=show&dbid=pages&dataid=pages_891040_kdati_info_amudim_705_12.htm שירת הבארות], עמודים, גיליון (705) 8, תמוז – אב תשס"ו.
* רותלי רוזנק, [http://www.kdati.org.il/cgi-webaxy/sal/sal.pl?lang=he&ID=812319_kdati&act=show&dbid=pages&dataid=pages_891040_kdati_info_amudim_705_13.htm באר מים חיים], עמודים, גיליון (705) 8, תמוז – אב תשס"ו.

== הערות שוליים ==

באר
קטגוריה:פמיניזם דתי (יהדות)
קטגוריה:ירוחם: חינוך
קטגוריה:אשדוד: חינוך
דייגו מרטינס

הרמס דייגו מרטינס (בספרדית: Hermes Diego Martínez; נולד ב-5 ביולי 1992) הוא שחקן כדורגל ארגנטינאי המשחק בעמדת המגן השמאלי בקבוצת אלמרגו מהליגה השנייה בארגנטינה.

== קריירה ==
מרטינס ערך את הופעת הבכורה שלו במדי ריבר פלייט ב-16 במאי 2012, במשחק בשלב רבע הגמר של גביע ארגנטינה נגד סן לורנסו במשחק שהסתיים בניצחון 0-2. ב-23 בספטמבר אותה שנה ערך את הופעת הבכורה בליגה, במשחק נגד ראסינג קלוב.

ב-22 בינואר 2016, הצטרף מרטינס לניו יורק סיטי מה-MLS, במדיה הופיע 5 הופעות. ב-10 בפברואר 2017 הצטרף בהעברה חופשית למועדון ספורט אסטודיאנטס מהליגה השלישית הארגנטינאית.

ב-20 ביולי 2017 הצטרף לקבוצת סן מרטין טוקומן, וב-1 ביולי 2018 חתם על חוזה ל-4 שנים בקבוצת נואבה שיקגו ששיחקה באותה עת בליגה השלישית בארגנטינה. בעונת 2018-19 מרטינס עזר לקבוצה להעפיל לליגת המשנה הארגנטינאית, אולם בתום עונת 2020-21 שוחרר מהקבוצה וחתם לעונה אחת במועדון הכדורגל וילה דלמינה. 

מרטינס היה שותף ל-30 משחקי ליגה בקבוצה, אולם החליט בסוף העונה שלא להאריך את חוזהו ולעבור לקבוצת אלמרגו מהליגה השנייה בארגנטינה.

==תארים==
=== ריבר פלייט ===
גביע ליברטדורס עד גיל 20: 2012

==קישורים חיצוניים==

קטגוריה:כדורגלנים ארגנטינאים
קטגוריה:מגני כדורגל ארגנטינאים
קטגוריה:בואנוס איירס: כדורגלנים
קטגוריה:כדורגלני ריבר פלייט
קטגוריה:כדורגלני פטרונטו
קטגוריה:כדורגלני ניו יורק סיטי
קטגוריה:ארגנטינאים שנולדו ב-1992
חברת קרוגר

חברת קרוגר (באנגלית: The Kroger Company) היא חברה קמעונאית אמריקאית שנוסדה על ידי ברנרד קרוגר בשנת 1883 בסינסינטי, אוהיו. זוהי רשת הסופרמרקטים הגדולה בארצות הברית במונחי הכנסות (כ-108 מיליארד דולר בשנת 2014). קרוגר היא גם הקמעונאית השנייה בגודלה בארצות הברית אחרי וול-מארט, והרביעית בגודלה בעולם נכון לדצמבר 2022 אחרי וולמארט, קוסטקו וסבן אילבן.

נכון לפברואר 2016, החברה מפעילה, בין במישרין ובין באמצעות חברות בנות שלה, 2,774 חנויות ב-35 מדינות בארצות הברית. החנויות אותן מפעילה קרוגר כוללות בעיקר: סופרמרקטים, חנויות כלבו, חנויות נוחות וחנויות תכשיטים. 
בנוסף, מפעילה החברה 37 מתקנים לעיבוד או לייצור מזון, 1,360 מרכזי דלק-סופרמרקט (המצאה ייחודית של קרוגר) ו-2,122 בתי מרקחת.

== היסטוריה ==
בשנת 1883 השקיע ברנרד "ברני" קרוגר את חסכונותיו בהקמת חנות מכולת בסינסינטי. המוטו שלו היה: "היה מיוחד. לעולם אל תמכור משהו שלא היית רוצה בעצמך". בשנת 1901 הייתה קרוגר לרשת הראשונה שאופה לחם בעצמה, וכך חוסכת ללקוחותיה את הטירחה ללכת למאפייה. בשנת 1904 רכש קרוגר רשת לשיווק בשר ומיזג את פעילותה עם הפעילות הקיימת, וכך הייתה קרוגר למכולת הראשונה שמכרה גם בשר.

הקמת החברה באופן רשמי הייתה בשנת 1902 בשם "The Kroger Grocery and Baking Company".

ברבות השנים התרחבה החברה וחדרה למדינות נוספות בארצות הברית, וגם גיוונה את תחומי פעילותה, בעיקר על ידי רכישות של רשתות קיימות.

בנובמבר 2015 הכריזה קרוגר על רכישתה של רשת Roundy's המפעילה סופרמרקטים בוויסקונסין ובאילינוי, תמורת כ-800 מיליון דולר. בעקבות הרכישה תחזור קרוגר לפעול בוויסקונסין, לאחר 43 שנים בהן לא פעלה שם.

== סוגי חנויות ==
קרוגר מחזיקה במגוון סוגי חנויות, העיקריים שבהם:
* סופרמרקטים משולבים עם בית מרקחת
* מרכזי דלק-סופרמרקט
* חנויות מרובות מחלקות (Multi Department Stores)
* חנויות מחסנים (Warehouse stores)
* חנויות תכשיטים
* חנויות נוחות
* מרפאות קמעונאיות (Convenient care clinics)

=== בתי מרקחת ===
בעבר החזיקה קרוגר ברשת בתי המרקחת SupeRx. בשנת 1985 ניצחה במכרז לרכישת רשת בתי מרקחת נוספת, Hook's Drug Stores, ואיחדה את שתי הרשתות שבידיה לרשת אחת בשם Hook's-SupeRx. בשנת 1994 החליטה הנהלת קרוגר לצאת מעסקי בתי המרקחים העומדים-בפני-עצמם, ומכרה את רשת בתי המרקחת שבידיה לחברת Revco.

כיום מפעילה קרוגר כ-2,000 בתי מרקחת, רובם ממוקמים בתוך הסופרמרקטים שהיא מפעילה.

=== מרכזי דלק-סופרמרקט ===
לחברת קרוגר סוג מרכזי קניות ייחודי לה, הנקראים "מרכזי דלק-סופרמרקט" (fuel-supermarket center). מרכזים אלו מיוחדים בכך שאלו סופרמרקטים בהם ניתן לתדלק במתחם החניה של הסופרמרקט. דבר נוסף שמייחד מרכזים אלו הוא שלקוח שקונה בסופרמרקטים אלו, מקבל "נקודת דלק" (fuel point) אחת על כל דולר אחד של קנייה. נקודות דלק אלו ניתנות לשימוש לרכישת דלק בכל מרכז מסוג זה (כלומר, לא רק באותו מרכז בו התבצעה הרכישה), וכן בחלק מתחנות הדלק של חברת "של".

החברה החלה להפעיל מרכזים מסוג זה בשלהי 1998. עד שנת 2004 כבר הפעילה 500 סופרמרקטים במתכונת זו, וב-2010 הגיע מספר מרכזי הדלק-סופרמרקט ל-1,000.

== קישורים חיצוניים ==

* 

* [https://www.kroger.com אתר ללקוחות החברה]

* [http://www.encyclopedia.com/topic/The_Kroger_Company.aspx#1 חברת קרוגר], באתר encyclopedia.com (באנגלית)
* 

== הערות שוליים==

קטגוריה:תאגידים רב-לאומיים
קטגוריה:רשתות מרכולים
קטגוריה:חברות הנסחרות בבורסה לניירות ערך בניו יורק
קטגוריה:רשתות שיווק אמריקאיות
קטגוריה:רשתות מרכולים אמריקאיות
אברהם חיים מזלוטשוב

רבי אברהם חיים מזלוטשוב (בערך תפ"ו, 1726 - כ"ו בטבת תקע"ו, 1816) היה מצדיקי תנועת החסידות בדור השלישי-רביעי לתנועה. מחבר הספר אורח לחיים.

==ביוגרפיה==
בנו של רבי גדליה (אב"ד זבארוב ואחר כך בזלוטשוב, ונכדו של ר' מרדכי, בן לייבוש מזולקובא, ובן דודו של ר' אפרים זלמן מרגליות) בן הרב בנימין זאב וולף אב"ד בזולקובה. היה תלמידם של המגיד ממזריטש, רבי יחיאל מיכל מזלוטשוב ורבי שמעלקא מניקלשבורג. היה חתנו של רבי פנחס הורוביץ. לאחר שלא נולדו לו ילדים התגרש ונישא לבתו של רבי ישכר בער מזלוטשוב אך גם ממנה לא נולדו לו ילדים. כיהן ברבנות בזברוב. בשנת תקנ"ג (1793) החל לכהן ברבנות זלוטשוב על מקום חמיו שעלה לארץ ישראל.

הוא גידל את בנו של רבי משה לייב מסאסוב, רבי יקותיאל שמעלקא. כמו כן גידל את בן אשתו, הרב יוסף עזריאל בנו של רבי חיים אוריה לייבוש רבה של גוליגור. לעת זקנותו הוסיפו לו את השם "יוסף".

==ספריו==
*אורח לחיים - ספרו על התורה, בדרך הקבלה והחסידות. הספר הוכן לדפוס על ידי המחבר בין השנים תקס"ד - תקע"ד ועליו הסכמות של רבי לוי יצחק מברדיצ'ב, רבי ישראל מקוז'ניץ, החוזה מלובלין, הרב מאפטא, הרב חיים טירר מחבר "באר מים חיים", רבי מרדכי מקרמניץ ורבי יעקב משולם אורנשטיין. לספר הקדמה והסכמה מרבי אפרים זלמן מרגליות שמרבה לשבחו על גדלותו בתפילה ותורה. למעשה הספר נדפס בבדריצ'ב תקע"ז.
*פרי חיים על מסכת אבות. הודפס על ידי הרב צבי הירש בן הרב ישכר בריש ביליג, נכדו של בנו החורג הרב יוסף עזריאל. לבוב תרל"ג.
*פרי חיים על הגדה של פסח. לבוב תרל"ג.
כמו כן מופיעים חידושיו בספר "הפלאה" של חמיו הראשון.

==לקריאה נוספת==
*יצחק אלפסי, אנציקלופדיה לחסידות - אישים, בערכו.

==קישורים חיצוניים==
* 
* 

קטגוריה:צדיקי החסידות
קטגוריה:תלמידי המגיד ממזריטש
קטגוריה:רבנים גליציאנים
קטגוריה:מחברי ספרי חסידות
קטגוריה:תנועת החסידות במזרח גליציה
קטגוריה:אבות בתי דין
ישכר בער מזלוטשוב

רבי ישכר דב (בער) מזלוטשוב היה מצדיקי תנועת החסידות בדורה השלישי. מחבר הספרים מבשר צדק ובת עיני.

==קורות חיים==
בנו של רבי אריה לייבוש, צאצא של רבי נפתלי כ"ץ ה"סמיכת חכמים". נישא לבתו של רבי צבי הירש פרץ מלוברטוב. היה חברם של רבי לוי יצחק מברדיצ'ב ורבי ישראל יונה לנדא מקמפנא. בהשפעתם נסע למגיד ממזריטש ולרבי יחיאל מיכל מזלוטשוב.

כיהן ברבנות זלוטשוב והקים בה ישיבה. עמד בקשרי הלכה עם רבי חיים רפפורט מלבוב, רבי אלכסנדר סנדר מרגליות מסטאנוב ורבי צבי הירש מברוד.

בשנת תקנ"ד (1794) עלה לארץ ישראל, והגיע אליה בשנת תקנ"ה. התיישב בצפת ונפטר באותה שנה. נקבר בסמוך לאלשיך.

בין תלמידיו היה רבי חיים מצ'רנוביץ'.

בנו רבי יהודה לייב התגורר בדובנה. חתנו היו רבי חיים אורי ליביש ביליג רבה של גוליגור (אלמנתו נישאה בשנית לרבי אברהם חיים מזלוטשוב), רבי גרשון מרגליות אב"ד סקאליט שעלה עם חמיו לארץ ישראל ורבי פסח הכהן מו"צ בזסלב.

==ספריו==
*מבשר צדק על התורה. הודפס במהדורות רבות. מהדורה ראשונה דובנה תקנ"ח (דפוס יהונתן בן משה יעקב), מהדורה שנייה ברדיצ'ב תקע"ז (דפוס יעקב פינקלמן), מהדורה שלישית לבוב תר"י (גרוסמן), מהדורה רביעית לבוב תרכ"ג (ישראל אלימלך שטאנד), מהדורה חמישית תר"ל (דפוס דב לוריא), מהדורה שישית תש"ל (סלומון), מהדורה שביעית ניו סקווירא תשמ"ד (יוסף חיים פרידמן), מהדורה שמינית תש"ס (אמרי שפר), מהדורה תשיעית עם תולדות המחבר, צפת תש"ע, מהדורה עשירית עם תולדות המחבר, ברוקלין תשע"א (י.מ. מענדלאוויטש).
*בת עיני - חידושים על ארבע מסכתות בתלמוד ועל השולחן ערוך ותשובות בהלכה. דובנה תקנ"ח.

==לקריאה נוספת==
*יצחק אלפסי, אנציקלופדיה לחסידות - אישים, בערכו.

==קישורים חיצוניים==
* 

קטגוריה:צדיקי החסידות
קטגוריה:תלמידי המגיד ממזריטש
קטגוריה:מחברי ספרי חסידות
קטגוריה:רבנים גליציאנים
קטגוריה:תנועת החסידות במזרח גליציה
קטגוריה:עולים לארץ ישראל במאה ה-18
קטגוריה:צפת: רבנים
קטגוריה:אנשי עליות קדומות לארץ ישראל
קטגוריה:יהודים הקבורים בבית הקברות בצפת
קטגוריה:נפטרים ב-1795
אנט לנגן

אנט לנגן (בגרמנית: Annette Langen; נולדה ב-29 באפריל 1967) היא סופרת גרמנייה הכותבת ספרי מבוגרים וילדים. היא ידועה בעיקר בשל סדרת הספרים "פליקס".

== חייה ==
אנט לנגן נולדה בלברקוזן שבגרמניה. לאחר שסיימה את לימודיה בבית הספר התיכון, היא עברה לארצות הברית על מנת לעבור שם קורס (Radcliffe Publishing Course). כשחזרה לגרמניה היא החלה לעבוד כאחראית על בחירת הספרים שיוצאו לאור בבית הוצאות לאור, במקביל היא החלה לכתוב את ספריה הראשונים, ובשנת 2000 החלה לעבוד כעצמאית. יש לה בן ובת והיא מתגוררת בקלן שבגרמניה.

== קריירה ==
לנגן כתבה מעל ל-60 ספרים שתורגמו ליותר מ-29 שפות. ספר הילדים הראשון שלה פורסם ב-1989. הפריצה של לנגן כסופרת באה עם כתיבת סדרת הספרים "פליקס" המתארת את קורותיו של פליקס, בובת ארנב קטנה השייכת לסופי, המטייל בעולם כולו ומספר את חוויותיו במכתבים. רבים מהסיפורים והרעיונות בסדרה לקוחים מחייה של לנגן, שנהגה לטייל בעולם עם משפחתה עוד בילדותה.

== ספרי ילדים שכתבה ==
<small>כל הספרים הללו הוצאו לאור בהוצאת שוקן</small>
* מכתבים מפליקס (2000)
* פליקס במנהרת הזמן (2001)
* פליקס חוקר את כדור הארץ (2002)
* תיבת ההפתעות של פליקס (2002)
* פליקס במזוודה המעופפת (2003)
* כאשר פליקס חולם (2003)
* פליקס, מה השעה? (2004)
* לכיתה א' עם פליקס (2004)
* פליקס מבקר ילדים בעולם (2005)
* מסיבת המוצץ של תמר (2009)

==קישורים חיצוניים==

* 
* 

קטגוריה:סופרות ילדים ונוער גרמניות
קטגוריה:גרמניות שנולדו ב-1967
קטגוריה:גרמנים שנולדו ב-1967
אגוסטין רודריגס סנטיאגו

אגוסטין רודריגס סנטיאגו (בספרדית: Agustín Rodríguez Santiago; נולד ב-10 בספטמבר 1959 במרין שבספרד), הידוע בקיצור כאגוסטין, הוא כדורגלן עבר ספרדי ששיחק בעמדת השוער.

== קריירת מועדונים ==
אגוסטין נולד במרין שבספרד וגדל במחלקת הנוער של ריאל מדריד. בעונת החל לשחק בקבוצת המילואים של המועדון, ריאל מדריד קסטיליה, ששיחקה בליגה הספרדית השנייה. ב-16 בדצמבר 1978 ערך אגוסטין את הופעת הבכורה שלו בקבוצה, כששיחק 90 דקות בניצחון 2-0 על אוסאסונה במסגרת המחזור ה-15 בליגה. בעונתו הראשונה ערך 23 הופעות ליגה, ובעונתו השנייה 26 הופעות נוספות.

בעונת החל אגוסטין לשחק בריאל מדריד כשוער מחליף. ב-4 באפריל 1981 ערך אגוסטין את הופעת הבכורה שלו בקבוצה הבוגרת, כשנכנס כמחליף בדקה ה-14 בניצחון 3-1 על סלמנקה במסגרת המחזור ה-31 בליגה בשל פציעתו של מריאנו גרסיה רמון. הוא סיים את העונה עם 4 הופעות ליגה, ובעונה הבאה ערך 16 הופעות ליגה. בעונת ערך אגוסטין 29 הופעות ליגה, בהן ספג 25 שערים, דבר שהביא לזכייתו בפרס ריקרדו זאמורה, אך בעונות הבאות שימש כשוער מחליף לשוערי הקבוצה. בעונת שיחק אגוסטין בשני משחקי הגמר של גביע אופ"א, בו זכתה ריאל מדריד לאחר שניצחה את פ.צ. קלן 5-1 והפסידה לה 2-0 במשחק הגומלין.

לקראת עונת עבר אגוסטין לטנריפה, גם היא מליגת העל הספרדית, בה שיחק במשך 4 עונות וערך 55 הופעות.

בשנת 1994, כשהוא בן 35, פרש אגוסטין מכדורגל. הוא היה מאמן שוערים בטנריפה למשך תקופה קצרה.

== תארים ==
;ריאל מדריד
שיחק בעונות המודגשות בלבד.

* גביע אופ"א (2): 1984/1985, 1985/1986
* אליפות ספרד (5): 1985/1986, 1986/1987, 1987/1988, 1988/1989, 1989/1990
* הגביע הספרדי (2): 1981/1982, 1988/1989
* הסופר קאפ הספרדי (2): 1988, 1989
* גביע הליגה הספרדית (1): 1984/1985

;אישיים
* פרס ריקרדו זאמורה (1): 1982/1983

== קישורים חיצוניים ==

קטגוריה:שוערי כדורגל ספרדים
קטגוריה:כדורגלנים ספרדים
קטגוריה:כדורגלני ריאל מדריד
קטגוריה:כדורגלני טנריפה
קטגוריה:כדורגלני ריאל מדריד קסטיליה
קטגוריה:כדורגלנים באולימפיאדת מוסקבה (1980)
קטגוריה:ספרדים שנולדו ב-1959
דוד יארולים

דוד יארולים (בצ'כית: David Jarolím, נולד ב-17 במאי 1979 בצ'סלאב שבצ'כוסלובקיה) הוא כדורגלן עבר צ'כי ששיחק בעמדת הקשר. לזכותו של יארולים 29 הופעות במדי בנבחרת צ'כיה.

==קריירת מועדונים==
יארולים שיחק כנער בסלביה פראג, וכבר בגיל 18 עבר לבאיירן מינכן. יארולים השתלב מיד בקבוצת המילואים של המועדון, ובמקביל נכלל גם בסגל של הקבוצה הבכירה, אך שותף רק במשחק אחד בבונדסליגה, בהפסד של באיירן מינכן 2-1 לקייזרסלאוטרן בעונת 1998/99. עם זאת, רשומות על שמו של יארולים זכיות בשתי אליפויות הבונדסליגה, שני גביעים ושלושה גביעי הליגה הגרמנית, מאחר שנכלל בסגל הקבוצה הבכירה.

בקיץ 2000 חתם יארולים בנירנברג, ששיחקה בעונת 2000/01 בבונדסליגה השנייה. יארולים שיחק תשעה משחקים באותה עונה, וסייע לקבוצה להעפיל אל הבונדסליגה. בשתי העונות הבאות יארולים הפך לשחקן מפתח בנירנברג, אך בעונת 2002/03 נשר עם הקבוצה בחזרה לבונדסליגה השנייה. יארולים פתח את עונת 2003/04 בליגה השנייה עם נירנברג, אך הספיק לחזור לבונדסליגה ולחתום בהמבורג לקראת תום חלון ההעברות. 

יארולים שיחק בהמבורג במשך תשע עונות רצופות, והקבוצה סיימה איתו ברוב המקרים בחלק העליון של הבונדסליגה. יארולים שיתף פעולה בתקופתו בקבוצה עם שחקנים כהייקו וסטרמן, פיוטר טרוחובסקי, קולין בנג'מין, טימוטה אטובה ומרסל ינסן. יארולים נודע בהמבורג כשחקן המתקל בצורה בלתי מתפשרת וכעוגן בהגנה, והדבר התבטא ב-81 כרטיסים צהובים ושלושה כרטיסים אדומים שקיבל במשחקי הליגה בתשע עונותיו בהמבורג. יארולים לא זכה בתארים בתקופתו בהמבורג, אך שיחק עם הקבוצה מספר פעמים במפעלים האירופיים. בתום עונת 2011/12 עזב יארולים את המבורג לאחר שהבקיע 14 שערי ליגה ב-257 הופעות, וחתם באוויאן הצרפתית, ולאחר מכן במלאדה בולסלאב הצ'כית. בתום עונת 2013/14 פרש ממשחק פעיל.

==קריירה בינלאומית==
יארולים שיחק בנבחרת צ'כיה בכדורגל עד גיל 21, ואת הבכורה שלו בנבחרת צ'כיה הבוגרת ערך באוקטובר 2005. יארולים נכלל בסגל הצ'כי למונדיאל 2006, בו שותף רק במשחק אחד, בהפסד 2-0 לנבחרת איטליה בשלב הבתים, כאשר החליף את מילאן בארוש. צ'כיה הודחה מהמונדיאל כבר בשלב זה. במוקדמות יורו 2008 הבקיע יארולים את שערו היחיד במדים הלאומיים, בניצחון 7-0 על נבחרת סן מרינו. לאחר מכן, יארולים השתתף עם הנבחרת הצ'כית ביורו 2008 עצמו, ושותף בכל שלושת המשחקים, אך הנבחרת הודחה שוב בשלב הבתים. בשנת 2009 הופיע יארולים במדים הלאומיים בפעם האחרונה, ולזכותו 28 הופעות במדי נבחרת צ'כיה.

==חיים אישיים==
אביו של דוד יארולים, קארל יארולים, הוא מאמנה של מלאדה בולסלאב, נכון לפברואר 2016. אחיו, לוקאש יארולים, ובן דודו מארק יארולים, הם גם כדורגלנים מקצועיים.

==תארים==
עם באיירן מינכן:
* אליפות הבונדסליגה (2): 1998/99, 1999/00
* הגביע הגרמני (2): 1997/98, 1999/00
* גביע הליגה הגרמנית (3): 1997, 1998, 1999

== קישורים חיצוניים ==

קטגוריה:כדורגלנים צ'כים
קטגוריה:קשרי כדורגל צ'כים
קטגוריה:כדורגלני סלביה פראג
קטגוריה:כדורגלני באיירן מינכן
קטגוריה:כדורגלני נירנברג
קטגוריה:כדורגלני המבורג
קטגוריה:כדורגלני אוויאן
קטגוריה:כדורגלני מלאדה בולסלאב
קטגוריה:כדורגלני נבחרת צ'כיה
קטגוריה:כדורגלני מונדיאל 2006
קטגוריה:כדורגלני יורו 2008
קטגוריה:צ'כים שנולדו ב-1979
מירוסלאב קאדלץ

מירוסלאב קאדלץ (בצ'כית: Miroslav Kadlec; נולד ב-22 ביוני 1964 באוהרסקה הראדישטה שבצ'כוסלובקיה) הוא כדורגלן עבר צ'כי ששיחק בעמדת הבלם בעיקר בקייזרסלאוטרן, עמה זכה בשתי אליפויות ובגביע הגרמני, בנבחרת צ'כוסלובקיה, עמה הגיע לרבע גמר מונדיאל 1990, ובנבחרת צ'כיה, בה שימש קפטן ועמה הגיע לגמר יורו 1996.

==קריירת מועדונים==
קאדלץ החל את הקריירה בקבוצת הנוער סלובצקה סלביה אוהרסקה הראדישטה מעיר הולדתו. בשנת 1983 החל לשחק בבוגרים של פ.צ. ויטקוביצה מליגת העל הצ'כוסלובקית, ובהמשך עבר למועדון הכדורגל וזדה חב, שם שיחק שתי עונות, ואחר כך חזר לויטקוביצה, שם שיחק ארבע עונות וביסס את מעמדו בהגנה.
בעונת 1990/91 החל לשחק בקייזרסלאוטרן מהבונדסליגה, וכבר בעונתו הראשונה בקבוצה זכה באליפות מפתיעה, כאשר היה חלק מחוליית הגנה שכללה את אקסל רוס, מרקו האבר, ריינהארד שטומפף ומרקוס קראנץ. בעונת 1995/96 זכה קאדלץ עם קייזרסלאוטרן בגביע הגרמני לאחר ניצחון 1-0 בגמר על קרלסרוהה במשחק בו שיחק 90 דקות, אך גם ירד ליגה עם הקבוצה באותה עונה, בפעם הראשונה בהיסטוריה של המועדון. קייזרסלאוטרן וקאדלץ שבו לבונדסליגה מהר מאוד בעונת 1996/97 כאשר הם סיימו את העונה במקום הראשון בבונדסליגה השנייה. בעונת 1997/98, בעונה הראשונה של קייזרסלאוטרן בבונדסליגה לאחר העלייה, קאדלץ זכה עם הקבוצה באליפות השנייה שלו, כאשר חבריו להגנה היו מיכאל שיונברג, הארי קוך ואקסל רוס, ובנוסף שיחקו בקבוצה גם חבריו לנבחרת צ'כיה, פטר קובה ופאבל קוקה. בתום עונה זו, עזב קאדלץ את קייזרסלאוטרן לאחר שמונה עונות, בהן הבקיע 17 שערי ליגה ב-234 הופעות, ועבר לפ.צ. פטרה דרנוביצה מליגת העל הצ'כית, שם שיחק שלוש עונות. לאחר מכן שיחק עונה אחת בפ.צ. ברנו הצ'כית, ובסיומה פרש מכדורגל, בתום עונת 2001/02.

==קריירה בינלאומית==
קאדלץ החל לשחק בנבחרת צ'כוסלובקיה בשנת 1987, והשתתף עמה במונדיאל 1990, בו היה אחד המצטיינים, שהובילו את הנבחרת לרבע הגמר, בו הודחה צ'כוסלובקיה לאחר הפסד לנבחרת גרמניה המערבית בתוצאה 1-0. לאחר פירוק צ'כוסלובקיה עבר קאדלץ לשחק בנבחרת צ'כיה, עמה הגיע לגמר יורו 1996, בו הפסידה הנבחרת הצ'כית 2-1 לנבחרת גרמניה משער זהב של אוליבר בירהוף בהארכה. הופעתו האחרונה של קאדלץ במדי נבחרת צ'כיה נערכה בשנת 1997, ולזכותו 38 הופעות במדי נבחרת צ'כוסלובקיה ו-26 הופעות במדי נבחרת צ'כיה.

==חיים אישיים==
מירוסלאב קאדלץ הוא אביו של מיכל קאדלץ, שמשחק בפנרבחצ'ה ובנבחרת צ'כיה נכון לפברואר 2016.

==תארים==
עם קייזרסלאוטרן:
* אליפות הבונדסליגה (2): 1990/91, 1997/98
* הגביע הגרמני: 1995/96
* אליפות הבונדסליגה השנייה: 1996/97

==קישורים חיצוניים==

קטגוריה:כדורגלנים צ'כוסלובקים
קטגוריה:כדורגלנים צ'כים
קטגוריה:בלמי כדורגל צ'כוסלובקים
קטגוריה:בלמי כדורגל צ'כים
קטגוריה:כדורגלני פ.צ. קייזרסלאוטרן
קטגוריה:כדורגלני זברויובקה ברנו
קטגוריה:כדורגלני נבחרת צ'כיה
קטגוריה:כדורגלני מונדיאל 1990
קטגוריה:כדורגלני יורו 1996
קטגוריה:צ'כוסלובקים שנולדו ב-1964
קטגוריה:צ'כים שנולדו ב-1964